CELEX: 32019R1870
Language: sk
Date: 2019-11-07 00:00:00
Title: Nariadenie Komisie (EÚ) 2019/1870 zo 7. novembra 2019, ktorým sa mení a opravuje nariadenie (ES) č. 1881/2006, pokiaľ ide o maximálne hodnoty obsahu kyseliny erukovej a kyseliny kyanovodíkovej v určitých potravinách (Text s významom pre EHP)

8.11.2019   
               
               
                  SK
               
               
                  Úradný vestník Európskej únie
               
               
                  L 289/37
               
            
         NARIADENIE KOMISIE (EÚ) 2019/1870
         zo 7. novembra 2019,
         ktorým sa mení a opravuje nariadenie (ES) č. 1881/2006, pokiaľ ide o maximálne hodnoty obsahu kyseliny erukovej a kyseliny kyanovodíkovej v určitých potravinách
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (EHS) č. 315/93 z 8. februára 1993, ktorým sa stanovujú postupy Spoločenstva u kontaminujúcich látok v potravinách (1), a najmä na jeho článok 2 ods. 3,
         keďže:
         
                     (1)
                  
                  
                     Nariadením Komisie (ES) č. 1881/2006 (2) sa ustanovujú maximálne hodnoty obsahu niektorých kontaminantov v potravinách vrátane kyseliny erukovej v určitých potravinách.
                  
               
                     (2)
                  
                  
                     Vedecká skupina pre kontaminanty v potravinovom reťazci (CONTAM) Európskeho úradu pre bezpečnosť potravín (ďalej len „úrad EFSA“ prijala 21. septembra 2016 vedecké stanovisko k prítomnosti kyseliny erukovej v krmivách a potravinách (3). Úrad EFSA stanovil prípustný denný príjem kyseliny erukovej na 7 mg/kg telesnej hmotnosti na deň. Najvyššie hodnoty expozície zo stravy boli pozorované u dojčiat a iných detí, keď prekračovali prípustný denný príjem. To môže viesť k ohrozeniu mladých jedincov s nadmernou expozíciou účinkom kyseliny erukovej.
                  
               
                     (3)
                  
                  
                     Údaje o prítomnosti kyseliny erukovej v rastlinných olejoch a tukoch dokazujú, že pri väčšine rastlinných olejov a tukov možno využitím osvedčených postupov dosiahnuť nižšie hodnoty obsahu napr. použitím typov s nízkym obsahom kyseliny erukovej. Preto je vhodné znížiť maximálne hodnoty obsahu v prípade rastlinných olejov s výnimkou oleja z ľaničníka, horčice a boráka lekárskeho na hodnoty stanovené v potravinovom kódexe (Codex Alimentarius) pre olej z repky olejnej s nízkym obsahom kyseliny erukovej (4).
                  
               
                     (4)
                  
                  
                     V prípade oleja z ľaničníka, horčice a boráka lekárskeho existujú dôkazy o tom, že nie je možné dosiahnuť nižšie hodnoty obsahu využitím osvedčených postupov, keďže pri týchto druhoch neexistujú typy, z ktorých by sa dali získať rastlinné oleje s nižším obsahom kyseliny erukovej ako je maximálna hodnota navrhovaná pre iné rastlinné oleje. Preto, ako aj z dôvodu, že tieto oleje majú menší význam z hľadiska expozície ľudí ich účinkom ako iné rastlinné oleje, by sa maximálne hodnoty obsahu kyseliny erukovej v oleji z ľaničníka, horčice a boráka lekárskeho mali zachovať. Okrem toho je vhodné zabrániť zatváraniu malých a mikropodnikov v určitých členských štátoch, a preto treba udeliť výnimku oleju z horčice vyrábanému a konzumovanému miestne v malých množstvách pri uplatnení maximálnych hodnôt a po dohode s príslušným orgánom.
                  
               
                     (5)
                  
                  
                     Maximálne hodnoty obsahu rastlinných olejov a tukov platia aj pre rastlinné oleje používané ako zložky potravín, preto netreba stanoviť maximálny obsah kyseliny erukovej v potravinách obsahujúcich pridané rastlinné oleje a tuky.
                  
               
                     (6)
                  
                  
                     Vzhľadom na vysokú koncentráciu kyseliny erukovej v horčici existuje značné riziko expozície účinkom kyseliny erukovej konzumovaním horčice. Preto je vhodné stanoviť maximálny obsah kyseliny erukovej v horčici.
                  
               
                     (7)
                  
                  
                     Maximálne hodnoty obsahu kyseliny erukovej v počiatočnej dojčenskej výžive a následnej dojčenskej výžive už boli stanovené delegovaným nariadením Komisie (EÚ) 2016/127 (5). Z dôvodu zrozumiteľnosti by sa maximálne hodnoty obsahu kyseliny erukovej v počiatočnej dojčenskej výžive a následnej dojčenskej výžive stanovené v nariadení Komisie (ES) č. 1881/2006 mali zrušiť.
                  
               
                     (8)
                  
                  
                     V nariadení Komisie (EÚ) 2017/1237 (6) nie je stanovená žiadna jednotka na meranie maximálnej hodnoty obsahu kyseliny kyanovodíkovej. Preto je vhodné z dôvodu právnej istoty túto chybu opraviť.
                  
               
                     (9)
                  
                  
                     Nariadenie (ES) č. 1881/2006 by sa preto malo zodpovedajúcim spôsobom zmeniť.
                  
               
                     (10)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Príloha k nariadeniu (ES) č. 1881/2006 sa mení v súlade s prílohou I k tomuto nariadeniu.
         
         
            Článok 2
            Príloha k nariadeniu (ES) č. 1881/2006 sa mení v súlade s prílohou II k tomuto nariadeniu.
         
         
            Článok 3
            Potraviny uvedené v prílohe k tomuto nariadeniu, ktoré boli v súlade s právnymi predpismi umiestnené na trh pred nadobudnutím účinnosti tohto nariadenia, môžu zostať na trhu až do dátumu minimálnej trvanlivosti alebo spotreby.
         
         
            Článok 4
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 7. novembra 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. ES L 37, 13.2.1993, s. 1.
         
            (2)  Nariadenie Komisie (ES) č. 1881/2006 z 19. decembra 2006, ktorým sa ustanovujú maximálne hodnoty obsahu niektorých kontaminantov v potravinách (Ú. v. EÚ L 364, 20.12.2006, s. 5).
         
            (3)  Vestník EFSA (EFSA Journal) (2016) 14(11):4593.
         
            (4)  Norma pre označené rastlinné oleje (CODEX STAN 210-1999), Codex Alimentarius.
         
            (5)  Delegované nariadenie Komisie (EÚ) 2016/127 z 25. septembra 2015, ktorým sa dopĺňa nariadenie Európskeho parlamentu a Rady (EÚ) č. 609/2013, pokiaľ ide o osobitné požiadavky na zloženie a informácie platné pre počiatočnú dojčenskú výživu a následnú dojčenskú výživu a pokiaľ ide o požiadavky na informácie týkajúce sa výživy dojčiat a malých detí (Ú. v. EÚ L 25, 2.2.2016, s. 1).
         
            (6)  Nariadenie Komisie (EÚ) 2017/1237 zo 7. júla 2017, ktorým sa mení nariadenie (ES) č. 1881/2006, pokiaľ ide o maximálnu hodnotu obsahu kyanovodíka v nespracovaných celých, drvených, mletých, lúpaných a sekaných marhuľových jadrách umiestňovaných na trh pre konečného spotrebiteľa (Ú. v. EÚ L 177, 8.7.2017, s. 36).
      
      
         
            PRÍLOHA I
            V oddiele 8 prílohy k nariadeniu (ES) č. 1881/2006 sa položka 8.1 nahrádza takto:
            
                        Potraviny(1)
                     
                     
                        Maximálne hodnoty obsahu (g/kg)
                     
                  
                        „8.1.
                     
                     
                        
                           Kyselina eruková vrátane kyseliny erukovej viazanej na tuk
                        
                     
                     
                         
                     
                  
                        8.1.1.
                     
                     
                        Rastlinné oleje a tuky umiestňované na trh pre konečného spotrebiteľa alebo na použitie ako zložky potravín s výnimkou oleja z ľaničníka, horčice a boráka lekárskeho
                     
                     
                        20,0
                     
                  
                        8.1.2.
                     
                     
                        Olej z ľaničníka, horčice (1) a boráka lekárskeho
                     
                     
                        50,0
                     
                  
                        8.1.3.
                     
                     
                        Horčica (ako chuťová prísada)
                     
                     
                        35,0
                     
                  
               (1)  So súhlasom príslušného orgánu sa maximálna hodnota obsahu nevzťahuje na olej z horčice určený na miestnu produkciu a spotrebu.“
         
      
      
         
            PRÍLOHA II
            V oddiele 8 prílohy k nariadeniu (ES) č. 1881/2006 sa položka 8.3 nahrádza takto:
            
                        Potraviny(1)
                     
                     
                        Maximálna hodnota obsahu (mg/kg)
                     
                  
                        „8.3.
                     
                     
                        
                           Kyselina kyanovodíková vrátane kyseliny kyanovodíkej viazanej v kyanogénnych glykozidoch
                        
                     
                     
                         
                     
                  
                        8.3.1.
                     
                     
                        Nespracované celé, drvené, mleté, lúpané a sekané marhuľové jadrá umiestňované na trh pre konečného spotrebiteľa  (1)
                            (2)
                        
                     
                     
                        20,0
                     
                  
               (1)  ‚Nespracované produkty‘ podľa vymedzenia v nariadení Európskeho parlamentu a Rady (ES) č. 852/2004 z 29. apríla 2004 o hygiene potravín. (Ú. v. EÚ L 139, 30.4.2004, s. 1).
            
               (2)  ‚Umiestnenie na trh‘ a ‚konečný spotrebiteľ‘ podľa vymedzenia v nariadení Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).“